Diari Oficial de la Generalitat Valenciana


Sumari del DOGV 3144, del 17-12-1997 (1997/12501)

RESOLUCIÓ de 19 de novembre de 1997, de la Sotssecretaria del Secretariat del Govern i Relacions amb les Corts de la Conselleria de Presidència, per la qual es disposa la publicació de l'Acord Administratiu de col·laboració entre el Ministeri de l'Interior i la Generalitat Valenciana en matèria policial.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3144

Data del DOGV
:   17-12-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/12682


Data del document
:   17-12-1997

Organisme emissor
:   Conselleria de Presidència

Tipus de document
:   Resolució

4077 RESOLUCIÓ de 19 de novembre de 1997, de la Sotssecretaria del Secretariat del Govern i Relacions amb les Corts de la Conselleria de Presidència, per la qual es disposa la publicació de l'Acord Administratiu de col·laboració entre el Ministeri de l'Interior i la Generalitat Valenciana en matèria policial. [97/X12506]
  
Subscrit, després de la tramitació prèvia reglamentària, entre el Ministeri de l'Interior i la Generalitat Valenciana, el dia 4 de setembre de 1997, un Acord Administratiu de col·laboració en matèria policial, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0644/97, i que figura com a annex d'aquesta resolució.
  
València, 19 de novembre de 1997.- La sotssecretària del Secretariat del Govern i Relacions amb les Corts.
  
A València, el 4 de setembre de 1997.
  
REUNITS
  
D'una part, el Molt Honorable Sr. Eduardo Zaplana Hernández-Soro, President de la Generalitat Valenciana, en representació del Govern Valencià, i
  
D'una altra part, l'Excm. Sr. Jaime Mayor Oreja, ministre de l'Interior, en representació de l'administració de l'Estat.
  
Intervenen els citats en la representació i amb les facultats que els seus respectius càrrecs els confereixen, reconeixent-se recíprocament capacitat i legitimació per a atorgar i firmar aquest Acord de Col·laboració, i suficients en Dret per a formalitzar aquest, amb la finalitat que tot seguit es ressenya, i en la seua virtut fer les següents
  
MANIFESTACIONS
  
I. L'Estatut d'Autonomia de la Comunitat Valenciana preveu, en el seu article 36, la possibilitat de crear una Policia Autonòmica de la Comunitat Valenciana.
  
II. La Llei Orgànica 2/1986, de 13 de març, de Forces i Cossos de Seguretat, en el seu article 37.1 disposa que les comunitats autònomes, en els estatuts de les quals n'estiga previst, podran crear cossos de Policia per a l'exercici de les funcions de vigilància i protecció, a què es refereix l'article 148.1.22 de la Constitució Espanyola.
  
En el mateix article, en el seu apartat 2, es determina que les comunitats autònomes que no feren ús de la possibilitat prevista en el seu apartat 1, podran exercir les funcions enunciades en l'article 148.1.22 de la Constitució, de conformitat amb l'article 47 d'aqueixa Llei, pel que s'estableix l'adscripció d'unitats del Cos Nacional de Policia a les comunitats autònomes.
  
III. El Reial Decret 221/1991, de 22 de febrer, regula l'organització de les unitats del Cos Nacional de Policia adscrites a les comunitats autònomes i estableix les peculiaritats del règim estatutari del seu personal.
  
IV. En la seua virtut, el vint-i-dos de juny de mil nou-cents noranta-dos es va instrumentar l'Acord Administratiu de Col·laboració entre el Ministeri de l'Interior i la Comunitat Valenciana en matèria policial, havent-se creat i adscrit una Unitat del Cos Nacional de Policia de la Comunitat Valenciana, per Ordre de 16 de setembre de 1992, del Ministeri de l'Interior.
  
V. L'estipulació setzena de l'esmentat Acord estableix que la seua vigència és de tres anys, podent-se prorrogar per consentiment exprés del Ministeri de l'Interior i la Conselleria d'Administració Pública.
  
VI. De conformitat amb allò previst en aquesta normativa, amb data vint-i-u de juny de mil nou-cents noranta-cinc i amb data vint de juny de mil nou-cents noranta-sis, es va procedir a la pròrroga transitòria de l'esmentat Acord, per un període d'un any.
  
VII. Els representants de les dues administracions consideren convenient prosseguir aquesta col·laboració en matèria policial i adequar-la a les necessitats actuals, a fi de permetre una distribució de funcions i una coordinació i unificació de mitjans personals i materials, i aconseguir la major eficàcia i eficiència en la gestió de les competències en matèria de seguretat pública.
  
Per tot això, de conformitat amb allò que s'ha previst en la Constitució Espanyola, Estatut d'Autonomia, Llei Orgànica 2/1986, de 13 de març, de Forces i Cossos de Seguretat, Reial Decret 221/1991, de 22 de febrer, i en el marc d'allò disposat en l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el Ministeri de l'Interior i la Comunitat Valenciana convenen a instrumentar aquest Acord Administratiu de Col·laboració, segons les següents
  
ESTIPULACIONS
  
I. Objecte
  
En el marc de les competències estatals i autonòmiques sobre seguretat pública, és objecte d'aquest Acord la pròrroga en la col·laboració entre el Ministeri de l'Interior i la Comunitat Valenciana, mitjançant l'adscripció d'una Unitat del Cos Nacional de Policia.
  
II. Funcions
  
La Unitat desenvoluparà les funcions previstes en l'article 38.1 de la Llei Orgànica 2/1986, de 31 de març, de Forces i Cossos de Seguretat, com també, si fa el cas, la resta de funcions previstes en el citat article que gradualment es vagen assumint, mitjançant les delegacions de competències i reformes legislatives que calguen.
  
En matèria de joc, la Unitat començarà a exercir les funcions que siguen de la competència de la Generalitat Valenciana, sense perjudici de la deguda col·laboració i cooperació amb les actuacions a realitzar en aquesta matèria per la Brigada Central de Joc, de la Direcció General de la Policia.
  
III. Junta de Seguretat
  
A fi de coordinar les actuacions de les forces i cossos de Seguretat de l'Estat i la Unitat adscrita, es reunirà la Junta de Seguretat de la Comunitat Valenciana, prevista en l'acord administratiu de 22 de juny de 1992, que tindrà la següent composició: quatre representants a designar per part de l'administració de l'Estat, entre ells el delegat del Govern, i quatre representants a designar, per part de la Comunitat Valenciana, entre ells el conseller de Presidència.
  
La Presidència de la Junta serà exercida conjuntament pels representants de major rang de les dues administracions.
  
La Secretaria serà exercida per un funcionari designat a l'efecte per la pròpia Junta de Seguretat, el qual no tindrà ni veu ni vot.
  
IV. Comissió mixta
  
A fi de desenvolupar les aplicacions d'aquest acord, vetlar pel seu compliment i resoldre les qüestions administratives que resulten de la seua execució, es constitueix una Comissió Mixta, que estarà integrada pels següents vocals titulars: el director general de la Policia, el secretari general tècnic del Ministeri de l'Interior i el delegat del Govern en la Comunitat Valenciana, per part de l'administració de l'Estat, i el conseller de Presidència, el secretari general de la Conselleria de Presidència i el director general d'Interior, per part de la Comunitat Valenciana.
  
Aquests membres podran delegar la seua representació, com també designar unes altres persones perquè assistisquen a les seues deliberacions.
  
El president i el secretari es designen entre els seus membres i rotaran per anys alterns.
  
V. Composició
  
La Unitat del Cos Nacional de Policia, adscrita a la Comunitat Valenciana, estarà composta pel nombre d'efectius necessaris de les diverses escales, per a l'exercici de les funcions assignades.
  
A la signatura d'aquest acord el nombre de membres de la Unitat és de 257 funcionaris, que s'incrementarà fins als 500 funcionaris, durant el termini de vigència d'aquest, gradualment, en base a l'assumpció de noves competències, de conformitat amb allò que s'ha establert en l'estipulació II.
  
La provisió de llocs de la Unitat, tret del de la Direcció, es farà per concurs de mèrits, determinats per la Comissió Mixta, entre els quals es tindrà en compte l'arrelament en la Comunitat Valenciana i el coneixement del valencià, d'acord amb allò que disposen els articles 7, 10, 11 i 16 de la Llei 4/83, d'Ús i Ensenyament del Valencià. El nomenament es realitzarà per la Direcció General de la Policia, a proposta de l'òrgan abans referit.
  
No obstant això, a fi de mantenir l'operativitat plena de la Unitat adscrita, i amb una periodicitat màxima anual, la Direcció General de la Policia procedirà a convocar les places vacants que s'hagen anat produint en la citada Unitat durant aqueix període de temps.
  
VI. Uniformitat
  
Sense perjudici que corresponga a la Comissió Mixta la determinació dels distintius i emblemes d'aquesta Unitat, d'acord amb la normativa vigent, per aquesta Comissió es realitzaran els estudis i propostes tendents a propiciar les reformes legislatives necessàries, que possibiliten una modificació dels emblemes i uniformes actuals, per a permetre una perfecta diferenciació i identificació dels efectius personals i mitjans materials d'aquesta Unitat amb la resta de forces i cossos de Seguretat.
  
VII. Integració en el sistema d'emergències 112
  
A fi d'unir esforços i aconseguir una major coordinació en les actuacions de les distintes forces i cossos de Seguretat, així com amb els distints serveis d'emergències, s'arbitraran els mitjans necessaris, que permeten, en un termini pròxim, la integració dels serveis del Cos Nacional de Policia, Unitat adscrita a la Comunitat Valenciana, Guàrdia Civil i policies locals en el model de coordinació d'emergències de la Generalitat Valenciana, possibilitant la utilització comuna del sistema de comunicacions de la línia telefònica 112.
  
VIII. Règim personal
  
Sense perjudici dels altres aspectes en matèria de personal, previstos en l'Acord Administratiu de Col·laboració de 22 de juny de 1992, i en l'ordre del Ministeri de l'Interior, de 16 de setembre de 1992, correspon a la Conselleria de Presidència dictar les ordres i directrius per a la prestació dels serveis, com també la concessió dels permisos i llicències recollides en la legislació general de funcionaris, amb l'excepció d'aquells que comporten la producció d'efectes d'ordre econòmic, que seran informats per l'òrgan competent de la Comunitat i tramesos a la Direcció General de la Policia per a la seua resolució.
  
Pel que fa a les llicències per malaltia, encara que es consideren de la competència de la Conselleria de Presidència, atès que la seua concessió, transcorreguts els tres primers mesos, produeix efectes econòmics, serà la Direcció de la Unitat i els caps provincials d'aquesta, en l'àmbit de les seues respectives competències territorials, els qui procedisquen a la seua resolució, amb el suport tècnic dels serveis sanitaris dependents de la Direcció General de la Policia.
  
Així mateix, la Conselleria de Presidència podrà instar l'exercici de la potestat disciplinària o proposar la concessió de recompenses als membres de la Unitat adscrita.
  
IX. Formació funcionaris
  
Els nous membres de la Unitat adscrita hauran de realitzar el curs d'actualització, organitzat per la Conselleria de Presidència, tendent a l'adquisició de coneixements suficients sobre les missions que han d'exercir.
  
Així mateix, podran assistir als cursos que organitze la Direcció General de la Policia o uns altres centres docents, estant condicionada la seua concessió per la Conselleria de Presidència a les necessitats del servei, tret d'aquells cursos que siguen d'assistència obligatòria.
  
La Direcció General d'Interior de la Conselleria de Presidència, a través de l'Institut Valencià de Seguretat, desenvoluparà funcions de col·laboració amb la Direcció General de la Policia, en matèria de formació permanent dels funcionaris del Cos Nacional de Policia, de conformitat amb el protocol addicional a aquest acord.
  
X. Vigència
  
L'acord tindrà una durada de tres anys; no obstant això, al final del segon any qualsevol de les parts podrà denunciar-lo. Es podrà prorrogar l'acord per consentiment exprés del Ministeri de l'Interior i la Conselleria de Presidència.
  
XI. Controvèrsies
  
Les controvèrsies que s'originen com a conseqüència de l'aplicació d'aquest Acord seran resoltes, en primera instància, per la Comissió Mixta. Si en el si d'aquesta Comissió no s'arriba a una solució, el conflicte serà plantejat al Ministeri de l'Interior i a la Conselleria de Presidència, perquè de mutu acord resolguen el procedent.
  
ESTIPULACIÓ ADDICIONAL
  
Les competències i referències que en l'acord Administratiu de Col·laboració, de 22 de juny de 1992, i en l'ordre del Ministeri de l'Interior, de 16 de setembre de 1992, es realitzen a la Conselleria d'Administració Pública, s'entendran efectuades en la Conselleria de Presidència.
  
El ministre de l'Interior, El president
  
Jaime Mayor Oreja de la Generalitat Valenciana,
  
 Eduardo Zaplana Hernández-Soro
  
Protocol addicional al conveni de col·laboració entre la Comunitat Valenciana i el Ministeri de l'Interior en matèria policial.
  
La Comunitat Valenciana i el Ministeri de l'Interior, a fi de concretar les actuacions a realitzar en matèria de formació de funcionaris i policies-alumnes del Cos Nacional de Policia, i a fi de desenvolupar el Conveni de Col·laboració signat el 4 de setembre d'enguany, acorden subscriure el següent
  
PROTOCOL ADDICIONAL
  
Primer
  
La Direcció General d'Interior de la Conselleria de Presidència, a través de l'Institut Valencià de Seguretat Pública, desenvoluparà funcions de col·laboració amb la Direcció General de la Policia, en matèria de formació permanent dels funcionaris del Cos Nacional de Policia.
  
Segon
  
L'Institut Valencià de Seguretat Pública realitzarà la seua activitat formativa i impartirà els ensenyaments corresponents en aquesta matèria, de conformitat amb les directrius i criteris que es determinen conjuntament per les dues administracions.
  
Tercer
  
L'avaluació dels cursos serà contínua i les proves corresponents, si les hi haguera, es podran realitzar tant en la seu de l'Institut Valencià de Seguretat Pública com als centres corresponents de la Direcció General de la Policia.
  
Quart
  
El professorat serà nomenat per la Conselleria de Presidència, en funció de l'experiència i mèrits professionals acreditats. Els professors procedents de la Direcció General de la Policia seran proposats per aquest Centre Directiu.
  
Cinquè
  
La Conselleria de Presidència facilitarà la realització de les activitats acadèmiques, científiques i investigadores, relacionades amb els objectius de la formació policial.
  
Sisè
  
Els diplomes i certificacions acadèmiques s'expediran conjuntament per la Direcció General de la Policia i per la Direcció General d'Interior, sense perjudici de les delegacions que es puguen realitzar en matèria de cursos específics.
  
Setè
  
Els centres docents respectius es prestaran assistència mútua pel que fa a documentació i bibliografia, sense perjudici de les edicions que la Conselleria de Presidència realitze sobre temes que es consideren d'especial interès a les finalitats convingudes.
  
Vuitè
  
La Conselleria de Presidència finançarà les despeses derivades de la realització dels cursos quant a professorat, material didàctic, serveis reprogràfics i similars, com també els derivats de la utilització del centre docent i personal administratiu de suport.
  
Novè
  
A fi de coordinar les actuacions a realitzar i avaluar el nivell dels programes de formació i del professorat, es crea una Comissió d'Avaluació, que estarà integrada per tres representants de la Direcció General de la Policia i tres representants de la Conselleria de Presidència.
  
En la sessió constituent es nomenarà el president i el secretari entre els seus membres, rotant els dos càrrecs per anys alterns.